送趙文友知府謁告省親
作者：楊萬里
朝代：宋

paragraphs: 邦人寧食三斗葱，莫逢向來蠆尾公。
邦人寧卧文江路，莫放今侯霅川去。
今侯箇是隆準孫，蚤排月脇斸桂根。
所至與民作陽春，帝遣來活廬陵人。
是時蠆尾正摇毒，邦人生愁總魚肉。
今侯下車蔭未移，春臺載民爺與兒。
鳩鳴雀乳一千里，鴟梟半聲不到耳。
今侯冰檗清到底，一粒不嚼廬陵米。
一芽只瀹青原水，玉皇知渠是廉吏。
如何尊公小愆和，何恙靡已應無它。
侯望白雪淚雙落，棄印謁告歸侍藥。
尊公喜歸即日安，一見綵服還加餐。
玉皇詔侯結絲屨，徑上金門簉鵷鷺。
借令小緩作尚書，也合追趨趙工部。